b"\n_START_ARTICLE_\nFree National Movement\n_START_PARAGRAPH_\nFree National Movement (FNM) er et konservativt politisk parti p\xc3\xa5 Bahamas. Det har v\xc3\xa6rt landets regjeringsparti._NEWLINE_FNM ble dannet i 1971, ved en sammensl\xc3\xa5ing av United Bahamian Party, et av de viktigste partiene p\xc3\xa5 Bahamas, og utbrytergruppe med \xc3\xa5tte representanter fra det Progressive Liberal Party._NEWLINE_Hubert Ingraham ble leder av partiet i 1990. I parlamentsvalget i 1992 vant FNM en klar seier over hovedrivalen PLP, og vant 32 av de 49 setene. FNM-regjeringen privatiserte de regjeringseide hotellene, som hadde forfalt etter at de var blitt overtatt av det offentlige. Private radiostasjoner ble tillatt, og dermed var regjeringens kringkastingsmonopol opphevet. I valget i 1997 ble FNM-regjeringen gjenvalgt med hele 35 av 40 plasser i nasjonalforsamlingen. Partiet tapte imidlertid valget i 2002, men kom tilbake til makten i 2007. FNM, ledet av Hubert Ingraham, fikk 49,86\xc2\xa0% av stemmene i valget i 2007, mens Progressive Liberal Party fikk 47,02\xc2\xa0%. Partiet fikk 23 av 41 seter i parlamentet og Ingraham ble Bahamas' statsminister. Han satt til 2012, da partiet led nederlag i valget for Progressive Liberal Party. Ingraham gikk da av som statsminister."